《慈雀》
清代·周馥

天寒空林雀呼饥，老雀觅食归来迟。有蛇入巢吞其鷇，绕林哀噪不忍离。

须臾忽引众雀至，群飞啄蛇蛇委地。蛇死顿供众雀饱，得丧循环报何异。

我家江南尝苦兵，人啖人肉骨纵横。人心不古天降祸，至今父老犹吞声。

我作此歌示人子，养育恩深同一理。区区口腹何多求，劝儿见猎休心喜。

作者简介：（1837—1921）安徽建德人，字玉山。初从李鸿章司文牍，累保道员。任津海关道。中法战争时，奉鸿章命赴海口编民船立团防。李督畿辅，从赞画立海军，办理轮电路矿及海陆军学校诸事。擢按察使、署布政使。中日战时，任前敌营务处。战后，授四川布政使。辛丑议和，随鸿章入都，为直隶布政使。鸿章死，署直督，旋擢山东巡抚。擢署两江总督，移督两广。光绪三十三年，告归。家居十四年而卒。溥仪为谥悫慎。